google/wiki40b huggingface dataset:
Αιώνιο

Ετυμολογία και ονοματολογία

Το όνομα του γένους aeonium δημιουργήθηκε από τους βοτανολόγους Barker Webb και Berthelot από το ελληνικό φυτονύμιο "αείζωον" (aizōon) για το φυτό Sempervivum arboreum από τον Διοσκουρίδη (MM. 4, 88) και τον Πλίνειο (HN. 25, 160 ; 26, 137 κλπ.) ή για το Sempervivum tectorum από το Διοσκουρίδη (4, 89) και τον Πλίνειο (18, 159 ; 25, 160 κλπ.). Αυτός ο ελληνικός όρος σημαίνει "ζωντανό για πάντα".
Ο βρεττανός βοτανολόγος Barker Webb είχε από καιρό ερευνήσει τις Κανάριες νήσους σε συνεργασία με το γάλλο φυσιοδίφη Berthelot. Έγραψαν μαζί το βιβλίο "Η Φυσική Ιστορία των Κανάριων Νήσων" (1840), μέσα στο οποίο εισήγαγαν το γένος Aeonium και περιέγραψαν αρκετά είδη του γένους αυτού. Δημιούργησαν αυτό το γένος για να το διαχωρίσουν από το γένος Sempervivum.

Γεωγραφική εξάπλωση

Τα περισσότερα είδη του γένους Aeonium είναι από τις Κανάριες Νήσους, αλλά μερικά είναι από τη Μαδέρα, το Μαρόκο και την Ανατολική Αφρική (Αιθιοπία).
Ορισμένα είδη εισήχθησαν στην Καλιφόρνια, την Υεμένη και την Αφρική.
Πειρατεία στον Ινδικό Ωκεανό

Μαζί με την Καραϊβική Θάλασσα, ο Ινδικός Ωκεανός ήταν παλιότερα ένα από τα σημαντικότερα κέντρα της θαλάσσιας πειρατείας. Η δραστηριότητα αυτή ήταν, τότε, επικεντρωμένη στο νοτιοδυτικό τμήμα της περιοχής αυτής, δηλαδή στην ευρύτερη περιοχή της Μαδαγασκάρης, των Νησιών Μασκαρέν και των Σεϋχελλών. Σήμερα, έχει μετατοπιστεί προς την Υεμένη και τα Στενά της Μαλάκα, κάτι που εξηγείται από την δημιουργία νέων θαλάσσιων οδών μετά το άνοιγμα της Διώρυγας του Σουέζ. Μια νέα οικονομική διάσταση έχει κάνει την εμφάνισή της εδώ και τριάντα χρόνια με την ανακάλυψη και εκμετάλλευση ψαρικών ειδών (Dissostichus) με υψηλή εμπορική αξία (Ιαπωνία), με την αλιευτική πειρατεία που αποτελεί προϊόν παραγαδοκάικων με ψεύτικη σημαία.
Νάσος Παπαργυρόπουλος

Πρώτα Χρόνια

Γεννήθηκε και μεγάλωσε στην Αθήνα ενώ έχει καταγωγή από τον Παρνασσό και την Κρήτη. Τελειώνοντας το σχολείο, σε ηλικία 18 ετών, ξεκίνησε να σπουδάζει οικονομικά ενώ ένα χρόνο μετά πέρασε στην Δραματική Σχολή του Εθνικού Θεάτρου. Μετά την ολοκλήρωση των σπουδών του στην Ελλάδα εγκαταστάθηκε στην Αμερική, αρχικά στην Νέα Υόρκη και αργότερα στο Λος Αντζελες, όπου έμεινε για τέσσερα χρόνια και παρακολούθησε μαθήματα υποκριτικής, σκηνοθεσίας και κινηματογράφου στο UCLA.

Υποκριτική, Κινηματογράφος & Τηλεόραση

Το 2010, μετά το πέρας των σπουδών του, είχε τον πρωταγωνιστικό ρόλο στην κινηματογραφική ταινία του Νίκου Ζερβού με τίτλο "Show Bitch". Κατά τη διάρκεια της διαμονής του στην Αμερική πέρασε από οντισιόν για κάποιο ρόλο στις επιτυχημένες σειρές True Blood και "Spartacus". Παρόλο που έφτασε κοντά στο να επιλεγεί για τους ρόλους η άδεια παραμονής του στη χώρα στάθηκε εμπόδιο και τελικά επέστρεψε στην Ελλάδα.
Το 2014, συμμετείχε στην κινηματογραφική ταινία "Η Εξέγερση του Δεκέμβρη" ενώ στο θέατρο είχε τον πρωταγωνιστικό ρόλο στο musical "Rocky Horror Show" σε σκηνοθεσία Κωνσταντίνου Ρήγου λαμβάνοντας θετικές κριτικές. Τα επόμενα χρόνια ασχολήθηκε με τις οικογενειακές επιχείρησης εστίασης παραμερίζοντας την ιδιότητα του ηθοποιού. Το 2017 έλαβε μέρος στη ταινία του Νίκου Περάκη με τίτλο "Success Story" παίζοντας μαζί με τους Κωνσταντίνο Μαρκουλάκη, Πάνο Μουζουράκη, Φιόνα Γεωργιάδη και άλλους.
Το 2018, ύστερα από πρόταση του τηλεοπτικού σταθμού ΣΚΑΪ, αποφάσισε να λάβει μέρος στον νέο κύκλο του reality επιβίωσης Survivor. Για το λόγο αυτό ταξίδεψε στον Άγιο Δομίνικο, οπού πραγματοποιήθηκαν τα γυρίσματα του show, και έμεινε εκεί για 4,5 μήνες φτάνοντας μέχρι την τελική δωδεκάδα του παιχνιδιού. Τον Οκτώβριο του ίδιου έτους δέχτηκε πρόταση από τον τηλεοπτικό σταθμό ANT1 για να ενταχθεί στη νέα ομάδα του δεύτερου κύκλου του reality επιβίωσης Nomads η οποία θα περιείχε 8 πρώην παίκτες του Survivor. Τελικά αποδέχτηκε την πρόταση και μπήκε στο παιχνίδι όπου έμεινε για 1,5 μήνα κατακτώντας την 11η θέση.
Αναπληρωτής Κυβερνήτης της Βιρτζίνια

Ο Αναπληρωτής Κυβερνήτης είναι ένας συνταγματικός αξιωματούχος της Κοινοπολιτείας της Βιρτζίνια.  Ο Αναπληρωτής Κυβερνήτης εκλέγεται κάθε τέσσερα έτη μαζί με τον Κυβερνήτη και τον Γενικό Εισαγγελέα.  Το αξίωμα τρεχόντως κατέχει ο Ρεπουμπλικανός Ουίλλιαμ Τ. Μπόλινγκ.  Ο κυβερνήτης και ο αναπληρωτής κυβερνήτης εκλέγονται χωριστά και ούτως μπορεί να ανήκουν σε διαφορετικά πολιτικά κόμματα. Το γραφείο του αναπληρωτή κυβερνήτη βρίσκεται στο Finance Building στην Capitol Square στο Ρίτσμοντ, Βιρτζίνια.  Ο αναπληρωτής κυβερνήτης χρηματίζει Πρόεδρος της Γερουσίας της Βιρτζίνια και είναι πρώτος στη γραμμή διαδοχής του κυβερνήτη· σε περίπτωση θανάτου, παραίτησης ή άλλης αιτίας εγκατάλειψης του αξιώματος του κυβερνήτη, ο αναπληρωτής κυβερνήτης γίνεται κυβερνήτης. Αντίθετα με τον κυβερνήτη ο Αναπληρωτής Κυβερνήτης της Βιρτζίνια μπορεί να διεκδικήσει την επανεκλογή του.
Από τα τέλη της δεκαετίας του 1920, ο αναπληρωτής κυβερνήτης έχει υπάρξει μία από τις μόνο τρεις πολιτειακές θέσεις η οποία πληρούται μέσω μιας εκλογής σε όλη την έκταση της πολιτείας της Βιρτζίνια (μαζί με τον κυβερνήτη και τον γενικό εισαγγελέα).  Αφότου ο κυβερνήτης δεν μπορεί να διαδεχθεί τον εαυτό του, όποιος εκλέγεται αναπληρωτής κυβερνήτης σχεδόν πάντα θεωρείται κορυφαίος υποψήφιος για κυβερνήτης. Αυτό συμβαίνει ιδιαίτερα αν ο αναπληρωτής κυβερνήτης και ο γενικός εισαγγελέας προέρχονται από διαφορετικά κόμματα. Για παράδειγμα, αφότου ο Δημοκρατικός Τιμ Κέιν εκλέχθηκε αναπληρωτής κυβερνήτης και ο Ρεπουμπλικανός Τζέρρυ Κίλγκορ εκλέχθηκε γενικός εισαγγελέας το 2001, θεωρήθηκε σχεδόν δεδομένο ότι θα αντιμετώπιζαν ο ένας τον άλλο στην εκλογή του εκλογή του 2005.
Το αξίωμα του Αναπληρωτή Κυβερνήτη έχει αποικιακή προέλευση και ανάγεται στο Συμβούλιο της Βιρτζίνια του Λονδίνου. Το συμβούλιο διοριζόταν από τον Βασιλιά, με την σειρά του, το Συμβούλιο διόριζε τον Αναπληρωτή Κυβερνήτη ή έναν αντικαταστάτη. Όταν το Αγγλικό στέμμα απαγόρευσε την απουσία του αποικιακού κυβερνήτη από τις αποικίες χωρίς άδεια το 1680, έγινε καθήκον του Συμβουλίου να ορίζει ή να στέλνει έναν αναπληρωτή ο οποίος μπορούσε να ασκεί όλες τις εξουσίες του Κυβερνήτη υπό τις γραπτές οδηγίες του στέμματος και του κυβερνήτη. Το πρώτο Σύνταγμα της Βιρτζίνια, υιοθετημένο το 1776, προέβλεπε ένα Συμβούλιο της Πολιτείας από το οποίο εκλεγόταν ετησίως ένας Πρόεδρος από τα μέλη του. Ο Πρόεδρος ενεργούσε ως Αναπληρωτής Κυβερνήτης σε περίπτωση θανάτου, ανικανότητας ή απαραίτητης απουσίας του Κυβερνήτη από την κυβέρνηση. Το Σύνταγμα της Βιρτζίνια του 1851 κατάργησε το Συμβούλιο της Πολιτείας του Κυβερνήτη και προέβλεπε την λαϊκή εκλογή του Αναπληρωτή Κυβερνήτη.  Ο Σέλτον Φάρραρ Λικ, από την Κομητεία Άλμπερμεϊρλ, ήταν ο πρώτος αιρετός Αναπληρωτής Κυβερνήτης, θέση στην οποία χρημάτισε την περίοδο 1852-1856.
Ελληνικές βουλευτικές εκλογές 1861

Οι Ελληνικές βουλευτικές εκλογές του Ιανουαρίου του 1861 έγιναν από την κυβέρνηση Αθ. Μιαούλη, μετά τη διάλυση της Βουλής στις 16 Νοεμβρίου 1860 από τον Βασιλιά Όθωνα. Το Δεκέμβριο, ο Όθωνας έδωσε εντολή σχηματισμού κυβέρνησης στον Καλλέργη, τον οποίο κάλεσε για το σκοπό αυτό από το Παρίσι όπου υπηρετούσε ως πρέσβης. Ο Καλλέργης αρνήθηκε και ο Όθωνας προκήρυξε εκλογές, οι οποίες έγιναν στις 16 Ιανουαρίου 1861. Στις εκλογές εκλέχθηκαν 138 υποψήφιοι που υποστήριζαν τη φιλοβασιλική κυβέρνηση Μιαούλη.
Στις προηγούμενες εκλογές του 1859 είχε και πάλι κερδίσει ο Αθανάσιος Μιαούλης, η κυβέρνηση του οποίου διατηρήθηκε πάνω ένα χρόνο από τις εκλογές του 1861, μέχρι τις 26 Μαΐου 1862 οπότε ανέλαβε η Κυβέρνηση Ιωάννη Κολοκοτρώνη 1862. Για τις εκλογές του 1861 έγιναν κατηγορίες για παρανομίες.
Ματωμένη Κυριακή (1972)

Η Ματωμένη Κυριακή (ιρλ.: Domhnach Na Fola), είναι ο όρος που χρησιμοποιείται για να περιγράψει ένα γεγονός που έλαβε χώρα στο Ντέρρυ της Βόρειας Ιρλανδίας, στις 30 Ιανουαρίου 1972.
Σε μια πορεία διαμαρτυρίας που οργανώθηκε από την Ένωση για τα Ανθρώπινα Δικαιώματα της Βόρειας Ιρλανδίας, για την κατάσταση που επικρατούσε στη Βόρεια Ιρλανδία σχετικά με τα ανθρώπινα δικαιώματα, στην περιοχή Μπόγκσαϊντ, 26 άτομα πυροβολήθηκαν από τα μέλη του 1ου Τάγματος του Βρετανικού Συντάγματος Αλεξιπτωτιστών, του οποίου ηγούνταν ο Συνταγματάρχης Ντέρεκ Ουίλφορντ και ο υποδιοικητής (αργότερα Στρατηγός) Μάικ Τζάκσον. 13 άνθρωποι, 6 εκ των οποίων ήταν ανήλικοι, πέθαναν αμέσως, ενώ άλλος ένας πέθανε ύστερα από 4½ μήνες υποκύπτοντας στα τραύματά του. Δύο άτομα τραυματίστηκαν από οχήματα του στρατού. Πολλοί μάρτυρες, συμπεριλαμβανομένων και δημοσιογράφων, πιστοποιούν ότι όλοι όσοι πυροβολήθηκαν ήταν άοπλοι. Πέντε από εκείνους πυροβολήθηκαν στην πλάτη.
38 χρόνια αργότερα, στις 15 Ιουνίου 2010, δημοσιοποιήθηκε το επίσημο πόρισμα για τα γεγονότα της Ματωμένης Κυριακής, μετά από μακρόχρονη και ενδελεχή έρευνα υπό την εποπτεία του πρώην δικαστή του Ανώτατου Δικαστηρίου, Λόρδου Σεβίλ του Νιούντιγκεϊτ (Έκθεση Σεβίλ). Σύμφωνα με την Έκθεση, κανένα από τα θύματα δεν έφερε την παραμικρή ευθύνη, ενώ τα γεγονότα δεν μπορούν να χαρακτηριστούν δικαιολογημένα. Κανένα από τα θύματα δεν συνιστούσε απειλή ή έκανε κάτι που θα δικαιολογούσε τους πυροβολισμούς, ενώ κάποια από αυτά και τους τραυματίες έφευγαν ή βοηθούσαν άλλους τραυματίες την ώρα των πυροβολισμών. Ο στρατός ήταν αυτός που άνοιξε πυρ απροειδοποίητα και χωρίς να υπάρχει πριν κάποια πράξη εναντίον του (είτε βομβιστική επίθεση, είτε λιθοβολισμός). Κάποιοι από τους στρατιώτες δήλωσαν ψέματα σχετικά με τα γεγονότα. Η βρετανική κυβέρνηση μέσω του ίδιου του πρωθυπουργού Ντέιβιντ Κάμερον ζήτησε επίσημα συγγνώμη για το γεγονός.

Η Ματωμένη Κυριακή στην σύγχρονη τέχνη

Για το γεγονός αυτό το 1983 οι U2 έγραψαν το τραγούδι διαμαρτυρίας Sunday, Bloody Sunday. Επίσης ο Τζων Λένον στο άλμπουμ, Some Time In New York City, το τραγούδι Sunday, Bloody Sunday, αλλά και το τραγούδι The Luck of the Irish με περιεχόμενο πιο γενικό, σχετικά με το ιρλανδικό ζήτημα. Ο Πωλ Μακάρτνεϋ, λίγο μετά το γεγονός, έβγαλε το single Give Ireland Back to the Irish που όμως λογοκρίθηκε από το BBC, και ο Κρίστι Μουρ το τραγούδι Minds Locked Shut. Ακόμα έχουν γυριστεί και δύο ταινίες για την τηλεόραση, το 2002 (Bloody Sunday και Sunday). Ο Ιρλανδός ποιητής Σέιμους Χίνι, βραβευμένος με βραβείο Νόμπελ Λογοτεχνίας το 1995, έχει επίσης ασχοληθεί με το γεγονός, στο ποίημα του Casualty.
Μιλόγιε Πέτροβιτς Μπλάζναβακ

Βιογραφία

Ήταν γιος του Πέτρου ενός έμπορου στο Μπλάζναβακ, η μητέρα του ήταν πριν παντρευτεί τον Πέτρο στο χαρέμι του πρίγκιπα Μίλος Ομπρένοβιτς και υπάρχει η εκδοχή ότι παντρεύετηκε ενώ ήταν ήδη έγκυος στον Μιλόγιε κάτι που ο ίδιος δεν το διέψευσε ποτέ. 
Τελείωσε το δημοτικό σχολείο και εκ περιτροπής υπηρέτησε στην αστυνομία και το στρατό και υποστήριξε την δυναστεία Ομπρένοβιτς κατά τον επαναστατών που ζητούσαν περιορισμό της εξουσίας τους. Το 1848 έγινε υπασπιστής του πρίγκιπα Αλέξανδρου Καραγιόργεβιτς αλλά έπεσε σε δυσμένεια . Αργότερα στάλθηκε στη Βιέννη όπου ήταν εξόριστος ο Μίλος Ομπρένοβιτς για να τον παρακολουθεί. Έχοντας κερδίσει την εμπιστοσύνη του, έμαθε ότι ο πρίγκιπας σκοπεύει να επωφεληθεί από την επαναστατική αναταραχή στην Αυστρία για να επιστρέψει στην εξουσία στη Σερβία. Για να αποφευχθεί αυτό ο Μπλάζναβακ έδωσε οδηγίες στην κυβέρνηση του Βελιγραδίου για να δελεάσουν τον Μίλος. Όπως κι έγινε ο Μπλάζναβακ κατάφερε να κρατήσει τον πρίγκιπα Μίλος στο Ζάγκρεμπ είκοσι ημέρες όμηρο και πήρε χρήματα για την "διάσωση" του. 
Μετά την επιστροφή του στη Σερβία ακολούθησε στρατιωτική εκπαίδευση στην Βιέννη , το Παρίσι και σε ένα στρατιωτικό σχολείο στο Μετς. Κατά τη διάρκεια του Κριμαϊκού πολέμου ασκούσε διπλωματική αποστολή στη σερβική κυβέρνηση. Στο τέλος του 1854 , με το βαθμό του αντισυνταγματάρχη, διορίστηκε επικεφαλής του Σερβικού στρατού, και το 1858 προήχθη σε συνταγματάρχη, τον υψηλότερο βαθμό τότε στον Σερβικό Στρατό.
Όταν ο Μίλος επέστρεψε στην εξουσία συγχώρεσε συγχώρεσε τον Μπλάζναβακ για τα γεγονότα του Ζάγκρεμπ και τον διόρισε επίτροπο του Κραγκούγεβατς. Το 1865 έγινε υπουργός άμυνας του πριγκιπάτου όπου έδωσε ιδιαίτερη προσοχή στο πυροβολικό που εκείνη την εποχή δεν ήταν αρκετό, σε βάρος όμως της κατάρτισης και εξοπλισμού του προσωπικό και των αξιωματικών του στρατού και των υποδομών. Το 1868 ήταν αντιβασιλέας της Σερβιας σαν επίτροπος του ανήλικου Μιχαήλο Ομπρένοβιτς κι έγινε και πρωθυπουργός της χώρας το 1872 όπου εν ενεργεία πέθανε από ανακοπή καρδιάς το 1873.
Ήταν παντρεμένος με την Κατερίνα Κονσταντίνοβιτς εγγονή του Γεβρέμ Ομπρένοβιτς και μαζί της είχε δύο παιδιά.
Μάτο Γκρόσο ντο Σουλ

Οικονομία

Κύριοι κλάδοι της οικονομίας είναι γεωργία και κτηνοτροφία. Στο Κάμπου Γκράντι βρίσκεται διεθνής αερολιμένας.
Πάντα να λες ναι

Υπόθεση

Ο Giacomo ονειρεύεται να γίνει ο James Bond. Συνεχώς ονειρεύεται δύσκολες αποστολές, τις οποίες φέρνει εις πέρας, περιστοιχιζόμενος πάντα από όμορφες γυναίκες. Στην πραγματικότητα, όμως, είναι άνεργος, και καταδυναστεύεται από μια υπερπροστατευτική μητέρα, που του τηλεφωνεί συνεχώς για να μάθει αν είναι καλά. Τελικά, ο Giacomo, μπλέκεται σε περιπέτειες και φτάνει στην Τυνησία για να ζήσει όσα ονειρευόταν στα τρελά του όνειρα, κι έτσι γνωρίζει την πανέμορφη Béatrix.
Υπουργείο Εθνικής Οικονομίας

Το Υπουργείο Εθνικής Οικονομίας της Ελλάδας υπήρχε από τις αρχές (1911), μέχρι το τέλος του 20ου αιώνα (2000), με διαστήματα κατά τα οποία είχε αντικατασταθεί με άλλα υπουργεία.
Δημιουργήθηκε τις 20 Ιουνίου 1911 από την Κυβέρνηση Ελευθερίου Βενιζέλου 1910 με μετονομασία και μεταβολή του Υπουργείου Γεωργίας, Εμπορίου και Βιομηχανίας, με τον Νόμο 3798. Ανάμεσα στα αντικείμενά του ήταν και θέματα που το 1917 δόθηκαν στο Υπουργείο Γεωργίας και Δημοσίων Κτημάτων και στη συνέχεια, το 1919 πέρασαν στο Υπουργείο Γεωργίας. Το υπουργείο καταργήθηκε από τη δικτατορική  Κυβέρνηση Θεόδωρου Πάγκαλου 1925 και ανασυστάθηκε στις 3 Σεπτεμβρίου 1926 από την επαναστατική Κυβέρνηση Γεωργίου Κονδύλη 1926. Συνέχισε να υπάρχει μέχρι το 1950 (Κυβέρνηση Σοφοκλή Βενιζέλου Νοεμβρίου 1950), οπότε και καταργήθηκε. Το Υπουργείο ανασυστάθηκε και λειτούργησε κατά την διάρκεια της δικτατορικής Κυβέρνησης Γεωργίου Παπαδόπουλου του 1967 και καταργήθηκε από την επόμενη (διορισμένη) Κυβέρνηση Σπύρου Μαρκεζίνη, το 1973.  Συστάθηκε εκ νέου το 1981 από την Κυβέρνηση Ανδρέα Παπανδρέου με σημαντικές εξουσίες και παρέμεινε ως το 2002, οπότε συγχωνεύτηκε μαζί με το Υπουργείο Οικονομικών στο υπουργείο Οικονομίας και Οικονομικών με το ΠΔ 81/2002.

Ιστορικά στοιχεία

Το Υπουργείο Γεωργίας, Εμπορίου και Βιομηχανίας είχε συσταθεί στις 28 Απριλίου του 1910 με τον Νόμο 3724 και είχε έξι τμήματα: Γεωργίας, Δασών, Εμπορίου και Βιομηχανίας, Μεταλλείων, Στατιστικής, και Ειδικού Λογιστηρίου.
Με τον Νόμο 3798 του 20 Ιουνίου 1911 μετονομάστηκε σε Υπουργείο Εθνικής Οικονομίας, το οποίο επιπλέον απέκτησε αρμοδιότητα και στην εποπτεία και συντήρηση δημοσίων δενδροστοιχιών και κήπων, καθώς και στην φυτεία που υπήρχε στον ζωολογικό κήπο του Φαλήρου, και στην υπηρεσία και εκμετάλλευση ιχθυοτροφείων, ιχθυοτρόφων υδάτων, θυννείων και κοραλλείων.
Με το Νόμο Γ.Κ. της 12 Αυγούστου 1911, τροποποιήθηκε ο Νόμος 260 που ρυθμίστηκαν τα των Εξωτερικών Γεωργικών Υπηρεσιών του Κράτους.
Στη συνέχεια, ως Υπουργείο Εθνικής Οικονομίας, απέκτησε με το Νόμο 241/1916 το «Τμήμα Γεωργικής Οικονομίας» και το «Τμήμα Ζωοτεχνικής και Κτηνιατρικής Υπηρεσίας».
Στις 14 Ιουνίου 1917 συστάθηκε το Υπουργείο Γεωργίας και Δημοσίων Κτημάτων, ενώ στις 9 Ιανουαρίου 1919 σχηματίστηκε το Υπουργείο Γεωργίας, και οι σχετικές αρμοδιότητες σταμάτησαν να είναι υπό την εποπτεία του Υπουργείου Εθνικής Οικονομίας.
Νεφέλωμα ανάκλασης

Στην αστρονομία τα νεφελώματα ανάκλασης είναι διαστρικά νέφη σκόνης και αερίου, τα οποία ανακλούν το φως ενός ή περισσότερων γειτονικών αστέρων. Είναι δηλαδή ετερόφωτα. Τα φωτόνια των γειτονικών αστέρων δεν έχουν επαρκή ενέργεια ή δεν διεισδύουν αρκετά στη σκόνη, ώστε να ιονίσουν το αέριο των νεφελωμάτων αυτών και να τα καταστήσουν νεφελώματα εκπομπής, αλλά αρκούν για να καταστήσουν ορατή τη σκόνη τους σκεδαζόμενα από αυτή. Το φάσμα των νεφελωμάτων ανακλάσεως είναι έτσι παρόμοιο με αυτά των αστέρων που τα φωτίζουν. Μεταξύ των μικροσκοπικών σωματιδίων που ευθύνονται για τη σκέδαση συγκατελέγονται ανθρακούχα (π.χ. σκόνη διαμαντιού) και μεταλλικά (κυρίως σιδήρου και νικελίου). Τα δεύτερα ευθυγραμμίζονται συχνά με το γαλαξιακό μαγνητικό πεδίο, με αποτέλεσμα το σκεδαζόμενο φως να είναι ελαφρώς πολωμένο.

Ανακάλυψη

Η ανάλυση του φάσματος του Νεφελώματος της Μερόπης στις Πλειάδες (Πούλια), ο Βέστο Σλάιφερ συμπέρανε το 1912 ότι η πηγή του φωτός του ήταν μάλλον ο αστέρας Μερόπη που φαίνεται στο εσωτερικό του, και ότι το νεφέλωμα ανακλά το φως του, όπως και το φως του αστέρα Αλκυόνη. Υπολογισμοί που έγιναν από τον Έιναρ Χέρτζσπρουνγκ το 1913 κατέστησαν την υπόθεση αυτή αξιόπιστη. Το 1922 ο Έντγουιν Χαμπλ διέκρινε περαιτέρω μεταξύ των νεφελωμάτων εκπομπής και των νεφελωμάτων ανακλάσεως.

Χαρακτηριστικά

Τα νεφελώματα ανακλάσεως εμφανίζονται συνήθως γαλάζια, επειδή η σκέδαση είναι πολύ πιο έντονη στα μικρότερα μήκη κύματος και άρα στο κυανό φως, παρά στο ερυθρό (για τον ίδιο λόγο ο ουρανός είναι γαλανός και τα ηλιοβασιλέματα κόκκινα, αλλά και ο καπνός του τσιγάρου γαλανωπός).
Τα νεφελώματα ανακλάσεως και εκπομπής συνοδεύουν συχνά το ένα το άλλο στην ίδια περιοχή. Αναφέρονται αμφότερα ως διάχυτα νεφελώματα.
Σήμερα είναι γνωστά περίπου 500 νεφελώματα ανακλάσεως. Ανάμεσα στα ωραιότερα είναι αυτά που περιβάλλουν τους αστέρας των Πλειάδων. Τμήμα του γνωστού Τρισχιδούς Νεφελώματος (Μ20) στον Τοξότη είναι ένα γαλάζιο νεφέλωμα ανακλάσεως. Ο γίγαντας αστέρας Αντάρης, που είναι πολύ κόκκινος (φασματικού τύπου M1), περιβάλλεται από ένα μεγάλο νεφέλωμα ανακλάσεως που έχει και αυτό κοκκινωπό, παρά γαλάζιο, χρώμα.
Τα νεφελώματα ανακλάσεως μπορεί επίσης να είναι τοποθεσίες αστρογενέσεως. Μερικά νεφελώματα ανακλάσεως είναι μεταβλητά, δηλαδή η λαμπρότητά τους μεταβάλλεται με την πάροδο του χρόνου. Η αιτία είναι, απλούστατα, η αντίστοιχη μεταβολή της λαμπρότητας του αστέρα που τα φωτίζει (βλ. μεταβλητοί αστέρες). Τα γνωστότερα τέτοια μεταβλητά νεφελώματα είναι «του Χιντ» (NGC 1555 στον Ταύρο) και «του Χαμπλ» (NGC 2261 στον Μονόκερω).
Αβδού Ηρακλείου

Ονομασία

Το τοπωνύμιο οφείλεται πιθανότατα στον προφήτη Αβδιού, του οποίου ναός υπήρχε, κατά την παράδοση, στη θέση «Λινές».

Γεωγραφία

Το Αβδού βρίσκεται στο ΔΒΔ. τμήμα του τέως νομού Ηρακλείου, σε ημιορεινή τοποθεσία, στους πρόποδες του όρους Σελένα, κοντά στα όρια με τον νομό Λασιθίου και στην κοιλάδα του μικρού ποταμού Αποσελέμη. Η κοινότητα είναι χαρακτηρισμένη ως αγροτικός ορεινός οικισμός, με έκταση 11,747 χμ² και μέσο σταθμικό υψόμετρο 230 μέτρα. Απέχει από το Ηράκλειο 40 χλμ. περίπου, προς τα ΝΑ, στο δρόμο που το ενώνει με το οροπέδιο Λασιθίου.

Ιστορικά στοιχεία

Η παλαιότερη αναφορά του ονόματος γίνεται το 1381, ενώ αναφέρεται ως Avudu το 1387 και Afdhu το 1390. Το χωριό αναφέρεται από τον Καστροφύλακα (Κ94) ως Avdhù με 253 κατοίκους το 1583.

Πληθυσμιακή εξέλιξη

Η εξέλιξη πληθυσμού του οικισμού έχει ως εξής: κάτοικοι 980 (1928), 1059 (1940), 987 (1951), 857 (1961), 561 (1971), 446 (1991), 431 (2001), 357 (2011).

Διάφορα

Το Αβδού βρίσκεται στη μέση του καταπράσινου κάμπου της Λαγκάδας και παράγει κυρίως λάδι. Το χωριό σφύζει από ζωή ιδιαίτερα το καλοκαίρι όπου ο πληθυσμός του ανεβαίνει. Αυτό συμβαίνει καθώς οι ντόπιοι επιστρέφουν πάντα πατροπαράδοτα στον τόπο τους, τιμώντας απαραιτήτως τις εκδηλώσεις που διοργανώνει ο μορφωτικός και εκπολιτιστικός σύλλογος του χωριού.

Προσωπικότητες

Είναι γενέτειρα του αρχαιολόγου Στέφανου Ξανθουδίδη, του Νικολάου Καγιαμπή, ο οποίος έδρασε κατά την Επανάσταση του 1821 και πολέμησε στο Μεσολόγγι και υπήρξε σημαιοφόρος του Καραϊσκάκη, καθώς επίσης και του Ιωάννη Νταφώτη, ο οποίος συμμετείχε στην Επανάσταση του 1897 και τον Μακεδονικό Αγώνα. Για το λόγο αυτό, το Αβδού έχει αποκτήσει την προσωνυμία Καπετανοχώρι.
Το Αβδού πέρα από καπετανοχώρι φημίζεται και για τους φωτισμένους ανθρώπους που  γεννήθηκαν και κατάγονται από εκεί. Οι τέχνες έχουν ανθίσει  μεταξύ άλλων στο χωριό. Φυσιογνωμίες και προσωπικότητες που έχουν μείνει στην ιστορία όπως ο Στέφανος Ξανθουδίδης αλλά και καλλιτέχνες που αφήνουν σήμερα με την εξέλιξη και το ταλέντο τους το δικό τους στίγμα στο χρόνο.
Ο διάσημος σκηνοθέτης Μανούσος Μανουσάκης έχει καταγωγή από το χωριό. Το επισκεπτόταν συχνά. Για αυτό επέλεξε και γύρισε μία από τις ταινίες του εκεί. 
Από την άλλη, ο τραγουδιστής Νίκος Ανδρουλάκης, δεν σταματά ποτέ να λέει και να παινεύει τον τόπο καταγωγής του. Όσα χρόνια και αν πέρασαν και όσο καταξιωμένη καριέρα και αν έχει κάνει στο καλλιτεχνικό χώρο επιστρέφει όποτε του το επιτρέπουν οι υποχρεώσεις του, μένει στο χωριό, τραγουδά για τους συγχωριανούς του. Μάλιστα είναι σημαντική η συμβολή του  κατά την περίοδο των πασχαλιάτικων εορτών. Όπου συγκεντρώνει τις γυναίκες του χωριού, δημιουργώντας κάθε χρόνο μια χορωδία . Η οποία ψάλλει στην εκκλησία και στους δρόμους του χωριού τα εγκώμια.
Η παράδοση στο χωριό είναι πλούσια και ο πολιτιστικός σύλλογος ιδιαίτερα ενεργός καθώς ποικίλες εκδηλώσεις καθ ‘ όλη την διάρκεια του χρόνου λαμβάνουν χώρα εκεί. Παλιά έθιμα αναβιώνουν συνεχώς και στόχος όλων των ντόπιων είναι να προβάλλουν το χωριό τους με τον καλύτερο δυνατό τρόπο.
Σαβάννα Σάμσον

Βιογραφία

Γεννήθηκε στις 14 Οκτωβρίου 1967 στο Ρότσεστερ της Νέας Υόρκης. Έκανε μαθήματα μπαλέτου και άρχισε να εμφανίζεται ως χορεύτρια του στριπτίζ στο κλαμπ «Scores» της Νέας Υόρκης. Πρωτοεμφανίστηκε στον ερωτικό κινηματογράφο το 2000 με παρτενέρ της τον Ρόκκο Σιφφρέδι, και από τότε πήρε μέρος σε 30 ταινίες. Το περιοδικό «Genesis» την τοποθέτησε στην θέση 11 του καταλόγου «Porn’s Hot 100».
Άγιος Λουκάς (συνοικία Λαπήθου)

Τοποθεσία

Στα δυτικά συνορεύει με την Τουρκική Συνοικία και τον Πρόδρομο, στα νότια με την Αγία Αναστασία και στα ανατολικά με τον Άγιο Μηνά, την Πετρογειτονιά και την Έξω Γειτονιά. Το βόρειο μέρος της διοικητικής του έκτασης είναι παραθαλάσσιο.
Bluebird Airways

Ιστορικό

Η Bluebird Airways είναι μια ελληνική αεροπορική εταιρεία, η οποία ιδρύθηκε το 2008 στο Ηράκλειο, και κυρίως εκτελεί πτήσεις μεταφοράς επιβατών και εμπορευμάτων μέσω προγραμματισμένων και ναυλωμένων πτήσεων. Το καλοκαίρι του 2018 προγραμμάτισε πτήσεις από το Τελ Αβίβ προς 7 ευρωπαϊκές πόλεις. Το καλοκαίρι του 2019 έχει προγραμματίσει να κάνει πτήσεις από το Τελ Αβίβ προς 14 ευρωπαϊκές πόλεις.
Χέιτι Τάλβικ

Βιογραφία

Γεννήθηκε το 1904 στο Τάρτου της Ρωσικής Αυτοκρατορίας (σήμερα ανήκει στην Εσθονία) και ήταν ένα από τα τρία παιδιά αστικής οικογένειας, ενώ ανάδοχός του ήταν η Φινλανδή συγγραφέας Άινο Κάλας. Παρακολούθησε μαθήματα στο Γυμνάσιο Ούγκο Τρέφνερ χωρίς όμως να ολοκληρώσει τη φοίτησή του, την οποία διέκοψε το 1921 για να εργαστεί στα ορυχεία της Κόχτλα - Γιάρβα.  
Ταυτόχρονα έγραψε μερικά ποιήματα τα οποία δημοσιεύτηκαν σε διάφορα λογοτεχνικά περιοδικά με κυριότερο τη Δημιουργία (εσθ: Looming) κατά το 1924. Ολοκλήρωσε τις εγκύκλιες σπουδές του το 1926 στο νυχτερινό σχολείο του Πάρνου και στη συνέχεια εισήχθη στη Φιλοσοφική Σχολή του Πανεπιστημίου του Τάρτου αποφοιτώντας - με αρκετή καθυστέρηση λόγω προσωπικών επιλογών αλλά και στρατιωτικών υποχρεώσεων - το 1936. 
Κατά τα φοιτητικά του χρόνια συνδέθηκε με τη λογοτεχνική ομάδα των Προφητών, μέσα από την οποία γνωρίστηκε με την Μπέτι Άλβερ, την οποία παντρεύτηκε το 1937. Το 1934 εκδόθηκε η πρώτη του ποιητική ποιητική συλλογή υπό τον τίτλο Πυρετός (εσθ:Palavik) και τρία χρόνια αργότερα ακολούθησε η Μέρα της Κρίσεως (εσθ:Kohtupäev). 
Μετά τη λήξη του Β΄ Παγκοσμίου Πολέμου και την οριστική προσάρτηση της Εσθονίας στη Σοβιετική Ένωση, συμπεριλήφθηκε στους εξέχοντες ποιητές της δεκαετίας του 1930 που λόγω της αυξημένης επιρροής τους διώχτηκαν από το νέο καθεστώς. Συγκεκριμένα, συνελήφθη το 1945 από τη NKVD και εξορίστηκε σε στρατόπεδο συγκέντρωσης της ρωσικής περιφέρειας Τιουμέν όπου πέθανε τον Ιούλιο του 1947 σε νοσοκομείο της περιοχής εξαιτίας σοβαρών προβλημάτων υγείας που ανέκυψαν κατά τη διάρκεια του εκτοπισμού του. Η τοποθεσία της ταφής του παραμένει άγνωστη.

Αποτίμηση

Ο Τάλβικ αναφέρεται ως ένας από τους σημαντικότερους λογοτέχνες της περίοδου του που διακρινόταν για τις γνώσεις και τον θαυμασμό του γύρω από την παγκόσμια και κλασική λογοτεχνία. Αναφέρεται ως ποιητικό πνεύμα με κύρια χαρακτηριστικά του τον ιδεαλισμό και το ειρωνικό στοιχείο. Κυριότερες επιρροές του ήταν αρχικά οι Γάλλοι ποιητές Σαρλ Μπωντλαίρ και Φρανσουά Βιλόν και έπειτα οι Ρώσοι Πούσκιν και Μπλοκ.
Ματθαίος Τσιγάλας

Βιογραφικά στοιχεία

Γεννήθηκε στην Κύπρο στα τέλη του 16ου αιώνα. Χειροτονήθηκε ιερέας και διέτρεψε για μεγάλο διάστημα στην Βενετία. Εκεί διετέλεσε εφημέριος του Αγίου Γεωργίου. Έγραψε μεγάλη συλλογή έργων από τα οποία πολλά σώζονται σε βιβλιοθήκες.